**Fredrik Elias Pettersson** (s. 12. marraskuuta 1998 Sundsvall, Ruotsi) on ruotsalainen jääkiekkoilija ja maailmanmestari, joka pelaa NHL-joukkue Vancouver Canucksin organisaatiossa. Seura varasi hänet koko NHL:n varaustilaisuuden viidentenä pelaajana kesällä 2017. Pettersson on pelipaikaltaan keskushyökkääjä, mutta hän osaa pelata myös laidassa.

Ura
---

### Seuraura

Vancouver Canucks varaamassa Petterssonin NHL:n varaustilaisuudessa 2017.
Pettersson on Ånge IK:n kasvatti. Hän siirtyi juniorina sittemmin Timrå IK:hon. Pettersson oli kaudella 2013–2014 seuran U16-junioreiden paras pistemies ja syöttäjä tehoilla 3+7=10. Kaudella 2014–2015 hän oli J18 Elitissä Timrån paras pistemies, maalintekijä ja syöttäjä tehoilla 11+16=27 ja Pettersson voitti myös joukkueen sisäisen tehotilaston lukemalla +24. Hän voitti myös koko J18 Allsvenskanin piste-, maali- ja syöttöpörssin tehoilla 20+18=38 sekä tehotilaston lukemalla +17. Lisäksi Pettersson voitti sarjan pudotuspelien pistepörssin tehoilla 5+9=14. Hän voitti kauden päätteeksi J18 Allsvenskanin pronssia. 16-vuotias Pettersson teki samalla kaudella Timrån J20-junioreissa kuudessa runkosarjaottelussa 13 tehopistettä ja hän jakoi joukkueen sisäisen tehotilaston voiton Filip Landerin kanssa lukemalla +10.

Kaudella 2015–2016 Pettersson nousi Timrån miesten joukkueeseen. Hän pelasi Ruotsin toiseksi korkeimmalla sarjatasolla HockeyAllsvenskanissa 25 runkosarjaottelua tehopistein 3+6=9 ja viisi nousukarsintasarjan ottelua tehden neljä syöttöpistettä. Pettersson jakoi nousukarsinnoissa joukkueensa sisäisen tehotilaston voiton Jonathan Dahlénin ja Didrik Strömbergin kanssa lukemalla +4. Kaudella 2016–2017 hän löi itsensä läpi Allsvenskanissa ja teki 43 runkosarjaottelussa tehot 19+22=41 ja kolmessa nousukarsintasarjan ottelussa tehot 2+4=6. Pettersson oli Timrån toiseksi paras pistemies Jonathan Dahlénin jälkeen ja sijoittui koko sarjan pistepörssissä yhdeksänneksi. Hän voitti myös joukkueensa sisäisen tehotilaston lukemalla +15.

Vancouver Canucks varasi Petterssonin ensimmäisellä kierroksella koko NHL:n varaustilaisuuden viidentenä pelaajana kesällä 2017. Hän oli myös varaustilaisuuden ensimmäisenä varattu Euroopassa pelannut hyökkääjä sekä ruotsalaispelaaja. Petterssonille tarjottiin tulokassopimusta jo samana kesänä, mutta hän kuitenkin yllättäen kieltäytyi tekemästä sitä sekä osallistumasta Canucksin harjoitusleirille, sillä Pettersson ei kokenut olevansa vielä valmis NHL:ään.

Pettersson siirtyi kaudeksi 2017–2018 kolmivuotisella sopimuksella SHL-joukkue Växjö Lakers HC:hen. Hän pelasi ensimmäisen miesten pääsarjaottelunsa Mestarien liigassa 24. elokuuta 2017 vieraissa tšekkiläistä HC Libereciä vastaan. Pettersson merkittiin Lakersin ykkösketjun vasempaan laitaan suomalaisten Janne Pesosen ja Tuomas Kiiskisen viereen. Hän sai ottelussa jääaikaa 16.14 minuuttia. Pettersson teki myös ensimmäisen pääsarjamaalinsa. SHL-debyyttinsä hän teki runkosarjan avauskierroksella 17. syyskuuta 2017 Brynäs IF:ää vastaan. Pettersson sai ottelussa jääaikaa 15.40 minuuttia. Hän sai myös syöttöpisteen Joel Perssonin tekemään ylivoimamaaliin. SHL-uransa avausmaalin Pettersson teki 19. lokakuuta 2017 Malmö Redhawksia vastaan. Hän teki SHL-uransa ensimmäisen hattutempun 26. lokakuuta 2017 Frölunda HC:tä vastaan. Petterssonin toinen syntyi ylivoimalla. Hän keräsi Lakersin 7-3-voittoon päättyneessä ottelussa myös kaksi syöttöpistettä Robert Rosénin tekemiin maaleihin.

Yhteensä Petterssonin SHL:n tulokaskausi 2017–2018 toi 44 runkosarjaottelussa tehot 24+32=56 ja 13 playoff-ottelussa tehot 10+9=19. Hän voitti koko runkosarjan pistepörssin ja jakoi maalipörssin toisen sijan joukkuetoverinsa Andrew Calofin kanssa edellään vain Frölunda HC:n Victor Olofsson. Runkosarjan päätöskierroksella 10. maaliskuuta 2018 vieraissa Linköpings HC:tä vastaan Pettersson rikkoi maalillaan ja kauden 55. tehopisteellään Ruotsin pääsarjatason kaikkien aikojen tulokkaiden piste-ennätyksen, joka oli Kent Nilssonin hallussa kaudelta 1975–1976. Ennätys kasvoi ottelussa vielä yhdellä syöttöpisteellä. Hän voitti myös SHL:n tehotilaston lukemalla +27. Mestarien liigassa Pettersson teki 11 ottelussa tehot 6+3=9. Hän oli Lakersin paras maalintekijä. Pettersson voitti CHL-hopeaa.

Pettersson voitti myös kevään 2018 pudotuspelien piste-, maali- ja syöttöpörssin. Saman kauden aikana sekä liigan runkosarjan että pudotuspelien pistepörssin voittoon on yltänyt vain Mika Nieminen kaudella 1994–1995. Pettersson teki myös koko kauden tehopisteet yhteen laskettuna (34+41=75) Ruotsin pääsarjatason uuden alle 20-vuotiaiden piste-ennätyksen, jonka hän ylitti peräti 14 tehopisteellä ennätyksen edelliseltä haltijalta Henrik Sediniltä (61 tehopistettä kaudella 1999–2000). Pettersson voitti myös pudotuspelien tehotilaston lukemalla +17. Hän ratkaisi Lakersille Ruotsin-mestaruuden tehtyään neljännessä finaaliottelussa 22. huhtikuuta 2018 vieraissa Skellefteå AIK:ta vastaan kaksi maalia, joista ensimmäinen jäi Lakersin 0–5-voittoon päättyneen ottelun ratkaisumaaliksi. Pettersson palkittiin pudotuspelien arvokkaimpana pelaajana Stefan Liv Memorial Trophylla. Hänet palkittiin myös SHL:n arvokkaimpana pelaajana, vuoden hyökkääjänä ja vuoden tulokkaana. Pettersson valittiin myös Euroopan Jääkiekkoseurojen liiton toimesta Euroopan parhaaksi nuoreksi pelaajaksi.

Toukokuussa 2018 Pettersson teki kolmivuotisen tulokassopimuksen Vancouver Canucksin kanssa. Hän otti syksyn harjoitusleirin päätteeksi paikan seuran NHL-kauden 2018–2019 avauskokoonpanosta. Pettersson teki NHL-debyyttinsä näin ollen runkosarjan avauskierroksella 4. lokakuuta 2018 Calgary Flamesia vastaan. Hän sai ottelussa jääaikaa 9.46 minuuttia. Pettersson teki myös NHL-uransa avausmaalin ja sai syöttöpisteen Nikolai Goldobinin osumaan. Pettersson valittiin ottelun ykköstähdeksi. Hänet valittiin NHL:n lokakuun kuukauden tulokkaaksi. 2. marraskuuta 2018 Petterssonista tuli NHL-historian kaikkien aikojen kuudes ja 2000-luvun ensimmäinen pelaaja, joka on onnistunut tekemään kauden yhdeksässä ensimmäisessä ottelussaan vähintään yhdeksän maalia.

Lokakuussa 2021 Petterson teki kolmevuotisen jatkosopimuksen Canucksin kanssa.

Maaliskuussa 2024 Petterson teki Canucksin kanssa kahdeksan vuoden mittaisen ja yhteensä 92,8 miljoonan dollarin arvoisen jatkosopimuksen.

### Maajoukkueura

Pettersson edusti Ruotsia MM-kilpailuissa vuonna 2018, jolloin hän voitti maailmanmestaruuden. Petterssonin turnaus päättyi kuitenkin viidenteen otteluun alkulohkossa Sveitsiä vastaan peukalovamman vuoksi. Yhteensä hän on pelannut seitsemän A-maaottelua tehopistein 1+2=3. Pettersson teki A-maajoukkuedebyyttinsä ennen MM-kilpailuja pelatussa Sweden Hockey Gamesissa 28. huhtikuuta 2018 Tukholman Hovetissa Venäjää vastaan. Hänet merkittiin Ruotsin kakkosketjun vasempaan laitaan Mikael Backlundin ja Adrian Kempen viereen. Petterssonin ensimmäinen A-maajoukkuemaali syntyi itse MM-kilpailuissa 7. toukokuuta 2018 Tanskan Kööpenhaminassa alkulohkon ottelussa ylivoimalla Ranskaa vastaan.

Pettersson pelasi myös alle 20-vuotiaiden MM-kilpailuissa vuosina 2017 ja 2018, joista jälkimmäinen turnaus päättyi hopeaan. Hän jakoi vuoden 2018 turnauksessa Ruotsin sisäisen pistepörssin voiton Lias Anderssonin ja Alexander Nylanderin kanssa tehoilla 5+2=7.

Pettersson pelasi myös alle 18-vuotiaiden MM-kilpailuissa vuonna 2016, jolloin hän voitti hopeaa. Pettersson valittiin Suomea vastaan pelatun finaaliottelun päätteeksi Ruotsin ottelun parhaaksi pelaajaksi.

Pettersson pelasi myös alle 18-vuotiaiden Ivan Hlinkan muistoturnauksessa vuonna 2015, jolloin hän voitti hopeaa. Yhteensä Pettersson on pelannut 26 nuorten ja 28 poikien maaottelua.

Pelityyli
---------

*Jatkoaika.comin* verkkolehden Markus Suhonen korostaa kirjoittamassaan artikkelissa Petterssonin hyökkäysalueen ominaisuuksia. Hänen mukaansa Pettersson kykenee pelisilmänsä ansiosta rakentamaan joukkueelleen maalintekotilanteita. Lahjakkaan kiekonkäsittelyn kautta hän voittaa yksi vastaan yksi -tilanteita, ja "hänen liikkumisensa luistimilla on sulavaa mutta erittäin terävää".

Elite Prospects -sivuston analyysin mukaan Pettersson on ovela ja ketterä kahden suunnan hyökkääjä, jota voi kokonaisvaltaisesti peluuttaa kaikissa hyökkääjän rooleissa. *Futureconsiderations.ca* -sivuston mukaan hän on energinen hyökkääjä, jolla on hyvät kädet, työmoraali ja hyökkäyspään taidot. Petterssonia kuvaillaan myös vaaralliseksi pelaajaksi yksi vastaan yksi -tilanteissa. Häntä on verrattu pelityyliltään muun muassa Sedinin kaksosiin, Danieliin ja Henrikiin.

Muuta
-----

Petterssonin isoveli Emil pelaa NHL-joukkue Nashville Predatorsin organisaatiossa.

Petterssonilla on suomalaista taustaa. Hänen isoisänsä oli kotoisin Paltamosta, ja muutti Ruotsiin sotalapsena. Pettersson ei itse kuitenkaan puhu suomea.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2015–2016 | Timrå IK | Allsvenskan | 25 | 3 | 6 | 9 | 0 | – | – | – | – | – |  |  |  |  |  |  | U18 | 7 | 1 | 7 | 8 | 4 |
| 2016–2017 | Timrå IK | Allsvenskan | 43 | 19 | 22 | 41 | 14 | – | – | – | – | – |  |  |  |  |  |  | JMM | 6 | 0 | 1 | 1 | 0 |
| 2017–2018 | Växjö Lakers HC | SHL | 44 | 24 | 32 | 56 | 14 | 13 | 10 | 9 | 19 | 4 | Le Mat-pokalen |  |  |  |  |  | JMM | 7 | 5 | 2 | 7 | 0 |
|  |  |  |  |  |  |  |  |  |  |  |  |  |  |  |  |  |  |  | MM | 5 | 1 | 2 | 3 | 0 |
| 2018–2019 | Vancouver Canucks | NHL | 71 | 28 | 38 | 66 | 12 | – | – | – | – | – |  |  |  |  |  |  | MM | 8 | 3 | 7 | 10 | 2 |
| 2019–2020 | Vancouver Canucks | NHL | 68 | 27 | 39 | 66 | 18 | 17 | 7 | 11 | 18 | 2 |
| 2020–2021 | Vancouver Canucks | NHL | 26 | 10 | 11 | 21 | 6 | – | – | – | – | – |
| 2021–2022 | Vancouver Canucks | NHL | 80 | 32 | 36 | 68 | 12 | – | – | – | – | – |
| 2022–2023 | Vancouver Canucks | NHL | 80 | 39 | 63 | 102 | 14 | – | – | – | – | – |
| 5 kautta | yhteensä | NHL | 325 | 136 | 187 | 323 | 62 | 17 | 7 | 11 | 18 | 2 |
| 1 kausi | yhteensä | SHL | 44 | 24 | 32 | 56 | 14 | 13 | 10 | 9 | 19 | 4 |
| 2 kautta | yhteensä | Allsvenskan | 68 | 22 | 28 | 50 | 14 | – | – | – | – | – |

Lähteet
-------

* Elias Pettersson The Internet Hockey Databasessa (englanniksi)
* Elias Pettersson Eurohockey-sivustolla (englanniksi)
* Elias Pettersson *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9 10 11 12 13  Elias Pettersson *Elite Prospects*. Everysport Media Group AB.  (englanniksi)
2. ↑  Elias Pettersson The Internet Hockey Databasessa (englanniksi)
3. ↑  Vancouverin kärkivaraus ei halunnut tehdä sopimusta – "En ole valmis NHL:ään" *suomikiekko.com*.  6.8.2017. Nordic Sport Media. Viitattu 7.12.2017.
4. ↑  Matches *championshockeyleague.com*.  24.8.2017. Champions Hockey League (CHL) AG. Viitattu 7.12.2017. (englanniksi)
5. ↑  Matches *championshockeyleague.com*.  24.8.2017. Champions Hockey League (CHL) AG. Viitattu 7.12.2017. (englanniksi)
6. ↑  Janne Pesonen straffade Brynäs *SHL.se*.  19.9.2017. SHL AB. Viitattu 7.12.2017. (ruotsiksi)
7. ↑  Dubbel glädje för Cristopher Nihlstorps Malmö *SHL.se*.  19.10.2017. SHL AB. Viitattu 7.12.2017. (ruotsiksi)
8. ↑  Råback, Mikael: Växjö Lakersin tulokas Elias Pettersson huippuvireessä *Jatkoaika.com*.  31.10.2017. Jatkoaika r.y. Viitattu 7.12.2017.
9. ↑  Växjös knock - supertalangen med hattrick *SHL.se*.  26.10.2017. SHL AB. Viitattu 7.12.2017. (ruotsiksi)
10. ↑  Gullbrand, Johannes: Växjö spelade ut - avslutade serien med ännu en seger *SHL.se*.  10.3.2018. SHL AB. Viitattu 27.6.2018. (ruotsiksi)
11. ↑  Uusitalo, Timo: Ruotsin piste-ennätyksiä rikkonut kiekkolupaus johdatti Växjön SHL-mestariksi - Pesonen ja Kiiskinen juhlahumussa *yle.fi*.  28.4.2018. Yleisradio Oy. Viitattu 27.6.2018.
12. ↑  Ruotsalaislupaus palkittiin vuoden nuorena pelaajana – kaksi suomalaiskandidaattia jäi taakse *suomikiekko.com*.  12.6.2018. Nordic Sport Media. Viitattu 27.6.2018.
13. ↑  Canucks Sign Pettersson  25.5.2018. Vancouver, B.C.:  Vancouver Canucks. Viitattu 27.6.2018. (englanniksi)
14. ↑  Alanen, Lassi: Canucks tulokassopimukseen SHL:n pistepörssin voittaneen Petterssonin kanssa *Jatkoaika.com*.  25.5.2018. Jatkoaika r.y. Viitattu 27.6.2018.
15. ↑  Calgary Flames - Vancouver Canucks - October 4th, 2018 *NHL.com*.  4.10.2018. National Hockey League. Viitattu 22.11.2018. (englanniksi)
16. ↑  NHL:n ruotsalaissensaatio mätti hurjat pisteet – nousi koko sarjan mittapuulla todella legendaariseen seuraan *suomikiekko.com*.  3.11.2018. Nordic Sport Media. Viitattu 22.11.2018.
17. ↑
18. ↑
19. ↑  Ruotsille huonoja uutisia! Peräti kaksi pelaajaa ulos MM-kisoista – "Tämä on erittäin surullista" *suomikiekko.com*.  14.5.2018. Nordic Sport Media. Viitattu 27.6.2018.
20. ↑  Sweden Hockey Games 26.-29.4.2018, SWE 28.04.2018 15:30, Hovet, SWE *tilastopalvelu.fi*.  28.4.2018. Suomen Jääkiekkoliitto – Finlands Ishockeyförbund ry. Viitattu 27.6.2018.
21. ↑  GAME SUMMARY (pdf)  7.5.2018. IIHF. Viitattu 27.6.2018. (englanniksi)
22. ↑  BEST PLAYER OF THE GAME SELECTED BY THE TEAM (pdf)  24.4.2016. IIHF. Viitattu 7.12.2017.
23. 1 2  Suhonen, Markus: Seuraa heitä: Ensi kesän kärkipään varaukset *Jatkoaika.com*.  25.12.2016. Jatkoaika ry. Viitattu 28.12.2016.
24. ↑  Havusela, Henri: NHL-sopimuksen hylännyt nuori supertähti hämmästyttää Ruotsissa – rikkonut kaikki odotukset *suomikiekko.com*.  22.11.2017. Nordic Sport Media. Viitattu 7.12.2017.
25. ↑  Nieminen, Jouni: Elias Pettersson - neljäsosasuomalainen *nordicbet.com*.  28.12.2018. Viitattu 23.3.2019.

Ruotsin joukkue – Jääkiekon MM-kilpailut 2018
3 Klingberg (**A**) |
4 Ekholm |
5 Wikstrand |
6 A. Larsson |
9 Kempe  |
11 Backlund (**C**) |
12 J. Larsson |
13 Janmark |
14 Nyquist |
18 Everberg |
23 Ekman-Larsson (**A**) |
24 Andersson |
25 De la Rose |
30 Gustavsson |
31 Nilsson |
33 Arvidsson |
35 Hellberg |
40 Pettersson |
47 Lindholm |
56 Gustafsson |
67 Rakell |
72 Hörnqvist |
79 Forsberg |
91 Pääjärvi |
93 Zibanejad |
Valmentaja Rikard Grönborg

Ruotsin joukkue – Jääkiekon MM-kilpailut 2019
1 Enroth |
3 Klingberg |
6 Larsson |
8 Hägg |
9 A. Kempe  |
10 Wennberg  |
14 Ekholm (**A**) |
16 Krüger  |
18 M. Pettersson  |
21 Eriksson  |
23 Ekman-Larsson (**C**) |
25 Markström  |
28 Lindholm  |
29 M. Kempe  |
30 Lundqvist  |
32 Lindblom  |
40 E. Pettersson |
52 Holm |
56 Gustafsson |
58 Lander |
63 Bratt |
70 Rasmussen |
72 Hörnqvist (**A**) |
88 Nylander |
92 Landeskog |
Valmentaja Rikard Grönborg